DA Den Europæiske Unions Tidende CE 88/104

(2004/C 88 E/0109)

SKRIFTLIG FORESPØRGSEL E-2594/03

af Claude Moraes (PSE) til Kommissionen

(14. august 2003)

Om: Forfølgelse af kristne

En af mine vælgere har påpeget, at kristne fortsat forfølges flere steder i verden, under henvisning til eksempler i Laos og Cambodja, hvor fem kristne familier, der har fået pålagt at forlade deres provins, fortsat bliver mødt med trusler og afskrækkelse i forsøg på at tvinge dem til at opgive deres tro.

Hvor gør Kommissionen som led i sine forbindelser med lande uden for EU med henblik på at fremme og praktisere religiøs tolerance?

Svar afgivet på Kommissionens vegne af Chris Patten

(17. september 2003)

I dialogen med tredjelande tillægger Kommissionen religions- og trosfrihed og menings- og ytringsfrihed stor vægt. Disse hører til de fundamentale menneskerettigheder og er således nedfældet i en række internationale instrumenter såsom verdenserklæringen om menneskerettigheder (artikel 18), Den Internationale Konvention om Borgerlige og Politiske Rettigheder (artikel 18) og Den Europæiske Menneskerettighedskonvention (artikel 9). Herudover fremgår det klart af EU-chartret om grundlæggende rettigheder, der udgør Kommissionens retningslinjer for aktioner udadtil, at enhver har ret til at tænke frit og til samvittigheds- og religionsfrihed (artikel 10), samt at kulturel, religiøs og sproglig forskelligartethed skal respekteres.

EU har gentagne gange fastslået, at menneskerettigheder og demokratisering skal udgøre en integreret del af alle politiske dialoger med tredjelande. Såvel religionsfrihed betragtet som en fundamental menneskerettighed som religiøse minoriteters rettigheder behandles således via EU's bilaterale politiske dialoger, og om nødvendigt, gennem forskellige tiltag og offentlige erklæringer samt gennem EU-aktioner i fora som FN's Menneskerettighedskommission og FN-Generalforsamlingens Tredje Komité.

Hvad situationen i Laos angår, er Kommissionen bekendt med, at det af rapporter fremgår, at udøvelse af religionsfrihed er begrænset i Laos, herunder at medlemmer af kristne trossamfund forfølges og/eller holdes indespærret på grund af deres religiøse tilhørsforhold.

Dette finder sted på trods af, at landets forfatning fastslår retten til religionsfrihed. Toleranceniveauet for religionsudøvelse varierer fra region til region. I nogle rapporter meldes der om vanskeligheder for visse religiøse grupper med at oprette nye kultsteder i særlige provinser. I andre dele af landet har tilhængere af såvel den katolske som den protestantiske trosretning mulighed for åbent at udøve deres religion.

Kommissionen følger denne situation nøje; det samme gælder for andre anliggender, som vedrører menneskerettigheder i Laos. Kommissionen har således gentagne gange sat emnet på dagsordenen for de bilaterale møder, der finder sted mellem Kommissionen og Laos. Kommissionen deltager også fuldt ud i alle EU-tiltag, der har til formål at forelægge disse spørgsmål for de laotiske myndigheder.

For Cambodjas vedkommende er eksemplerne på rapporter om vanskeligheder for religiøse grupper eller enkeltpersoner færre. I den seneste rapport fra den særlige repræsentant for FN's Generalsekretær for menneskerettigheder i Cambodja nævnes religionsfrihed således ikke som værende et større problem.